SKRIFTLIG FORESPØRGSEL E-2743/02

af Ian Hudghton (Verts/ALE) til Kommissionen

(30. september 2002)

Om: Fiskeriindtægter

Kan Kommissionen give sikkerhed for, at den har foretaget en fuldstændig vurdering af de socioøkonomiske virkninger af dens foreslåede reform den fælles fiskeripolitik og dens forslag om regulering af dybthavsfiskeri? Er Kommissionen fuldstændig klar over de økonomiske vanskeligheder, fiskerne og fiskeriet i al almindelighed står overfor, og at Kommissionens introduktion af foranstaltninger, der ikke er baseret på beviselige tidssvarende videnskabelige oplysninger, hvilket senest er blevet bevidnet af reguleringen af dybthavsfiskeriet og forslagene om åben adgang til Nordsøen, kun vil føre til, at de personer, der er ansvarlige for dens implementering, fuldstændig vil miste tilliden til EU's ordning for forvaltning af fiskeriet?

Er Kommissionen klar over, at de skotske fiskeres indtægter i løbet af tre år er faldet til under 1/3 af 1998-overslaget for den værst ramte industrisektor? I den periode faldt fiskerfartøjernes indtægter med 25 %, idet en mindre prisstigning blev overskygget af en alvorlig nedgang i fiskeriudbyttet. Gennemsnitsnedgangen i nettofortjenesten blev vurderet til 75 %, idet nettofortjenesten faldt som procentdel af indtægten fra 18 % til 10 %.

Indtægtstabet har ført til bemandingsproblemer for 2/3 af fiskerfartøjerne, som havde vanskeligt ved at rekruttere erfarne medhjælpere. Manglende tiltro til fiskeriets fremtid har også ført til en aldrende arbejdsstyrke, hvor kun 37 % af fiskerne er under 30 år, hvilket igen har indflydelse på sikkerheden og truer de fiskeriafhængige samfunds fremtid.

Vil Kommissionen sikre, at de socioøkonomiske konsekvenser af dens politikker bliver underkastet en dybtgående vurdering, inden disse bliver gennemført?

Svar afgivet på Kommissionens vegne af Franz Fischler

(24. oktober 2002)

Som svar på det ærede medlems spørgsmål om de socioøkonomiske aspekter af reformen af den fælles fiskeripolitik bør det fremhæves, at nedgangen i fiskernes indtægter og problemerne med at rekruttere mandskab er en følge og et resultat af overfiskning og tilbagegang i fiskebestandene. Et voksende antal fiskebestande er ved at bryde sammen, fordi en flåde, der er alt for stor til de disponible fisk, fisker for meget. Den foreslåede reform af den fælles fiskeripolitik tager sigte på at løse disse problemer. Den skulle føre til biologisk, økonomisk og social bæredygtighed.

Kommissionen er udmærket klar over, at en omstrukturering af sektoren kan medføre tab af arbejdspladser. I Det Finansielle Instrument til Udvikling af Fiskeriet er der allerede ressourcer, så fiskerne kan få tilskud til at gå på førtidspension eller til omskoling, så de kan få arbejde uden for fiskerierhvervet.

Som led i vejviseren til en reform af den fælles fiskeripolitik har Kommissionen forpligtet sig til inden udgangen af 2002 at offentliggøre en handlingsplan for imødegåelse af de sociale, økonomiske og regionale følger af omstruktureringen af EF-fiskerflåden. Den har anført, at denne plan vil blive baseret på bilaterale drøftelser med medlemsstaterne for at vurdere de sandsynlige socioøkonomiske virkninger af ordninger for begrænsning af fiskeriindsatsen.

En runde bilaterale møder har allerede fundet sted, og handlingsplanen vil sandsynligvis blive forelagt for Rådet og Parlamentet omkring udgangen af oktober 2002.

Hvad angår forslaget til forordning om dybhavsfiskeri(1), som det ærede medlem henviser til, har Kommissionen taget hensyn til de historiske data inden udarbejdelsen, og der er således også taget hensyn til fiskernes tidligere indtægter.

(1) EFT C 151 E af 25.6.2002.